د اردن په پارلماني انتخاباتو کې د اخوان المسلین ډلې ۱۵ څوکۍ ګټلي 
د انتخاباتو خپلواک کمیسیون ویلي دي چې په انتخاباتو کې زیات شمیر خلکو برخه اخیستې وه او دا ځل د میرمنو شمیر هم زیات شویدی.
د اردن په پارلماني انتخاباتو کې اخوان السملین ډلې پنځلس څوکۍ ګټلي دي. د اردن پارلمان ټول ټال یو سل او دیرش څوکۍ لري او د اخوان المسلمین ډله وایي هغوي تمه درلوده چې همدمره څوکۍ به ګټي. په اردن کې د انتخاباتو د چارو مسؤلینو د پنجشنبې په ورځ د پارلماني انتخاباتو تتایج اعلان کړل. د انتخاباتو خپلواک کمیسیون ویلي دي چې شاوخوا یو عشاریه پنځه ملیونه خلکو پدې انتخاباتو کې رایې ورکړیدي. د اخوان المسلمین سیاسي څانګه چې د اسلامي عمل جبهه نومیږي، په 2010 او 2013 کال کې د پارلماني انتخاباتو سره مقاطعه کړې وه. ځکه دې ډلې ویلي و چې د انتخاباتو نظام د هغو قبایلي استازو ملاتړ کوي چې د شاهي کورنۍ طرفداران دي. خو دې ډلې دا ځل په اردن کې د مسیحانو او ځینو نورو قومي اقلیتونو سره ائتلاف کړی و او په انتخاباتو کې یې برخه اخیستې وه. د انتخاباتو خپلواک کمیسیون ویلي دي چې دغه ائتلاف د پارلمان د یو سل او دیرشو څوکیو نه پنځلس ګټلي دي چې همدومره یې وړاند وینه هم شوې وه. د انتخاباتو کمیسیون همدارنګه ویلي دي چې په نوي پارلمان کې به شل میرمنې هم برخه ولري. پخوا د اردن په پارلمان کې اتلس میرمنې وې.